“Ce dal diaul...” a Albert i vignive ben di sacramentâ cirint di passâ dutis lis misuris di sigurece de memorie che al jere rivât a puartâ vie dal dipartiment di ricercje...
“Sâstu, za in ete elenistiche a cognossevin il principi de machine a vapôr, ma no ur veve interessât perfezionâle, tant a jerin pûr lis bestiis e i sclâfs...”
Al jere un pôc di timp che il so diretôr, il prof. Blanchin, al jere sparît. I gjornâi a vevin tirât sù un mieç câs, a vevin fat domandis a chei che lu cognossevin, ancje a Albert, ma in cualchi dì, viodût che no vignivin fûr ni cadavars ni scandui sessuâi, a vevin molât e dal prof. Blanchin, catedratic di fisiche aplicade, no si fevelave plui.
“... e za trê mil agns indaûr in Indie a savevin curâ la plui part dai tumôrs, ma ce zovavial se scuasi ducj a murivin prime di altris malatiis, di fam, di part o di vuere...”
Albert al jere un dai pôcs a savê ce che si podeve platâ tal ordenadôr di Blanchin, e za prime che il prof al sparìs al veve provât di jentrâ, ma nol veve podût: masse protezions e ancje masse pôc timp cul diretôr plui in ufici che no in cjase e simpri mieç paranoic, che za agns prime spiis industriâls i vevin gjavât sot dal nâs e brevetât une sô invenzion.
“...o vivìn parsore di une grande pile eletromagnetiche e o fasìn vueris par fonts di energjie che nus invelenin...”
In ogni câs Albert al veve cumbinât di fâ un clon dal disc cualchi setemane prime di chê sparizion misteriose. Misteriose po no jere, almancul par lui. Blanchin al jere simpri stât un tic stramp, al veve volût sparî e cumò al podeve jessi in cualchi isule dal Baltic o intun paisut dal Paraguay dulà che nissun nol fâs domandis.
“...no pensi che o sin masse lontans di cjatâ la maniere di plantâ une antene come chês che si dopravin pe television, ma par cjapâ dal mont stes energjie eletriche sigure...”
“Ce raze di bastart!”, ancje se “bastart” lu diseve cun afiet pal so prof, che i veve imbroiât ben e no mâl il troi par rivâ tal segret dal disc dûr: a man a man che al discrosave i codiçs di acès al cjatave altris puartis blocadis, al jere simpri plui sigûr che dentri al varès cjatât ce che al cirive.
“...no sin masse lontans, ma no sai se une scuvierte dal gjenar i fasarès plasê a cualchidun: figuriti, energjie ilimitade par ducj, onipotence par ogni singul individui uman...”
A jerin mês che la sfide e leve indevant, aromai al veve di jessi dongje, e veve di jessi la ultime sieradure e i veve costât une setemane di lavôr modificâ l’algoritmi di Stevens par cheste clâf.
“...salacor, cui che al invente chê antene, e je la societât che lu cope o lu fâs sparî, prime di jessi obleade ae rivoluzion, alore...”
“Viert!” plen di euforie!
“Mandi.”
di Spirt Anonim
Conte n. 28
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bjn_Latn fur_Latn fur_Latn